CELEX: C2004/262/74
Language: da
Date: 2004-10-23 00:00:00
Title: Sag T-300/04: Sag anlagt den 15. juli 2004 af easyJet Airline Company Limited mod Kommissionen for De Europæiske Fællesskaber

23.10.2004   
            
            
               DA
            
            
               Den Europæiske Unions Tidende
            
            
               C 262/39
            
         Sag anlagt den 15. juli 2004 af easyJet Airline Company Limited mod Kommissionen for De Europæiske Fællesskaber
   (Sag T-300/04)
   (2004/C 262/74)
   Processprog: engelsk
   Ved De Europæiske Fællesskabers Ret i Første Instans er der den 15. juli 2004 anlagt sag mod Kommissionen for De Europæiske Fællesskaber af easyJet Airline Company Limited, Luton, Det Forenede Kongerige, ved solicitors J. Cook og L. Mills, og med valgt adresse i Luxembourg.
   Sagsøgeren har nedlagt følgende påstande:
   
               —
            
            
               Kommissionens beslutning af 7. april 2004 om en procedure i henhold til EF-traktatens artikel 81 (sag COMP/38.284/D2 Societé Air France/Alitalia Linee Aeree Italiane SpA), annulleres.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Ved den anfægtede beslutning erklærede Kommissionen EF-traktatens artikel 81, stk. 1, for uanvendelig på samarbejdsaftalen mellem luftfartsselskaberne Air France og Alitalia i perioden fra den 12. november 2001 til den 11. november 2007, betinget af opfyldelse af de i bilaget til beslutningen angivne tilsagn.
   Sagsøgeren, som også er et luftfartsselskab, har nedlagt påstand om annullation af denne beslutning. Sagsøgeren har anført, at samarbejdsaftalen udgør en fusion af aftaleparternes aktiviteter på ruterne mellem Frankrig og Italien og derfor skulle have været vurderet i henhold til Rådets forordning nr. 4064/89 (1). Selskabet har endvidere anført, at Kommissionen ikke har foretaget en korrekt afgrænsning af det relevante marked, idet den ikke har taget aftaleparternes stilling som aftagere af lufthavnstjenester i betragtning, og idet den urigtigt har konkluderet, at de to lufthavne i Paris er substituerbare, samt at lavprisselskaber ikke udgør et reelt alternativ for passagerer, som lægger vægt på befordringstiden, på ruter mellem Frankrig og Italien.
   Sagsøgeren er desuden af den opfattelse, at Kommissionen har anvendt artikel 81, stk. 1, EF urigtigt, idet den har foretaget en utilstrækkelig vurdering af potential konkurrence mellem aftaleparterne, idet den ikke har foretaget en nøjagtig bedømmelse af, om aftalen opfylder de fire betingelser i bestemmelsens stk. 3, og idet den har baseret sine konklusioner på åbenbare retlige fejl og skønsfejl. For så vidt angår de tilsagn, som fremgår af bilaget til beslutningen, har sagsøgeren anført, at Kommissionen ikke i tilstrækkeligt omfang har vurderet effektiviteten af disse tilsagn eller om de er tilstrækkelige til at genoprette konkurrencen. Sagsøgeren har endelig anført, at den anfægtede beslutning ikke indeholder en tilstrækkelig begrundelse for, hvorfor Kommissionen ikke har vurderet, om parterne har en dominerende stilling på nogle markeder, og om artikel 82 EF finder anvendelse på deres aftale.
   
      (1)  Rådets forordning (EØF) nr. 4064/89 af 21.12.1989 om kontrol med fusioner og virksomhedsovertagelser, EFT 1990 L 257, s. 13.